פירוש נוסף ערך זה עוסק בכדורגלן עבר ספרדי-קטלאני. אם התכוונתם לספרדי ממוצא בסקי, ראו צ'אבי אלונסו.

**צ'אבייר הרננדס אי קְרֵאוּס** (בקטלאנית-ספרדית: **Xavier Hernández i Creus**‏; נולד ב-25 בינואר 1980 בטראסה שבקטלוניה, ספרד), המכונה **צ'אבי**, הוא כדורגלן עבר ספרדי-קטלאני וכיום מאמן את מנצ'סטר יונייטד מהפרמייר ליג. ברוב שנותיו כשחקן שיחק צ'אבי בעמדת הקשר המרכזי בקבוצת ברצלונה איתה הוא מזוהה, ובה גם שימש בתור קפטן.

צ'אבי גדל במערכת הנוער של מועדון הכדורגל ברצלונה, אליה הצטרף ב-1991, כשהיה בן 11.5. את הקריירה המקצועית שלו החל במדי הקבוצה ב-1998. צ'אבי שותף במדי ברצלונה ב-767 משחקים והוא השחקן השני (אחרי ליונל מסי) עם מספר ההופעות הרב ביותר בהיסטוריית המועדון. עם ברצלונה זכה צ'אבי ב-25 תארים, הכוללים 8 אליפויות ספרד, 4 זכיות בליגת האלופות ו-3 זכיות בגביע המלך. בין היתר היה משחקניה הבולטים של הקבוצה שהגיעה להישגים כגון שני טרבלים וזכייה בשישה תארים בשנה אחת ב-2009.

דרכו של צ'אבי במדי הנבחרות הלאומיות של ספרד החלה עם זכייה באליפות העולם עד גיל 20 ב-1999. כעבור שנה זכה עם הנבחרת האולימפית של ספרד במדליית כסף באולימפיאדת סידני. צ'אבי החל לשחק בנבחרת ספרד בשנת 2000 והוא היה שחקן מרכזי בה בתקופה המוצלחת ביותר בהיסטוריה שלה, עת זכתה ביורו 2008, מונדיאל 2010 ויורו 2012. צ'אבי נבחר לשחקן המצטיין ביורו 2008. בנוסף, השתתף צ'אבי עם הנבחרת ביורו 2000 ו-2004 ובמונדיאל 2002, 2006 ו-2014. בסך הכול, לאורך תקופה של 14 שנים, הופיע צ'אבי 133 פעמים והבקיע 13 שערים במדי נבחרת ספרד.

יכולתו של צ'אבי הוכרה גם ברמה האישית, כשנבחר למקום השלישי בפרס כדורגלן השנה בעולם של פיפ"א ב-2009 ובכדור הזהב ב-2010 ו-2011.

קריירת מועדונים
---------------

### נעורים וצעדים ראשונים

צ'אבי גדל בטראסה, וב-1991, בגיל 11, הצטרף למחלקת הנוער של ברצלונה. צ'אבי התקדם במהירות בין קבוצותיה השונות של המערכת. בעונת 1997/1998 קודם צ'אבי לקבוצת המילואים של המועדון, ברצלונה אתלטיק, ששיחקה אז בליגה השלישית. צ'אבי שיחק ברוב משחקיה של הקבוצה, הבקיע פעמיים במהלך העונה ועזר לה להעפיל לליגה השנייה בעזרת ניצחון בתוצאה מצטברת של 0–7 על ריאל מדריד ב' בפלייאוף ההעפלה.

ב-12 במאי 1998 ערך צ'אבי את הופעת הבכורה הלא רשמית שלו בקבוצה הבוגרת, תחת אימונו של לואי ואן חאל, במשחק ידידות מול סאות'המפטון ובקיץ הצטרף למסע משחקי הידידות של המועדון. הוא פתח בהרכב הקבוצה במשחק רשמי לראשונה בקריירה ב-18 באוגוסט, במשחק הראשון של הסופר קאפ הספרדי מול מיורקה, ואף הבקיע באותו משחק את שער הבכורה שלו בקבוצה, אך קבוצתו הפסידה במשחק 1–2 ולא זכתה בתואר כשהפסידה גם בגומלין בתוצאה 0–1. בעונת 1998/1999 צ'אבי עדיין נכלל בסגל ברצלונה ב', ובמקביל הוא החל להשתלב במשחקי הקבוצה הבוגרת בליגה. את הופעת הבכורה שלו בליגה הספרדית ערך צ'אבי ב-3 באוקטובר, בניצחון ברצלונה 1–3 על ולנסיה. בנובמבר ובדצמבר היה צ'אבי שותף לארבעה הפסדים רצופים של ברצלונה, שבעקבותם הידרדרה הקבוצה למקום ה-10, וב-20 בדצמבר הבקיע צ'אבי את השער היחיד במשחק בו ניצחה ברצלונה את ריאל ואיאדוליד 1-0. ניצחון זה היה הראשון ברצף 8 ניצחונות בליגה, הקבוצה עלתה למקום הראשון עליו שמרה עד סוף העונה וזכתה באליפות. בעונה זו ערך צ'אבי בכל המסגרות 26 הופעות, מהן 17 בליגה ו-6 נוספות בליגת האלופות, כולן בשלב הבתים של העונה. לצד זה שיחק צ'אבי 18 פעמים עם קבוצת המילואים, אך הוא לא הצליח לסייע לה להישאר בליגה השנייה והיא ירדה חזרה לליגה השלישית בסוף העונה.

בעונת 1999/2000 המשיך מעמדו של צ'אבי בקבוצה הראשונה להתבסס. הוא עדיין היה חלק מקבוצת המילואים, במדיה ערך 4 הופעות והבקיע שער בודד בליגה השלישית בתחילת העונה, אך בהמשך השתתף רק עם הקבוצה הבוגרת. ז'וזפ גוארדיולה, קפטן ואחד מקשריה של ברצלונה, נפצע במהלך העונה, מה שהגדיל את כמות ההזדמנויות בהן זכה צ'אבי. צ'אבי הבקיע לראשונה בגביע המלך במשחק מול קלוב דפורטיבו אלמריה ב-12 בינואר 2000, והוא השתתף עם הקבוצה בהגעתה לחצי הגמר, בו הודחה על ידי אתלטיקו מדריד. בנוסף, הבקיע צ'אבי שער בכורה בליגת האלופות, בשלב הבתים השני, במשחק בו ניצחה ברצלונה את הרטה ברלין 3-1 ב-15 במרץ 2000. ברצלונה הגיעה עד חצי הגמר, בו הפסידה לוולנסיה, כשצ'אבי משתתף רק במשחק הגומלין. בליגה, בה ערך צ'אבי 24 הופעות, הגיעה הקבוצה למקום השני. ואן חאל פוטר בסוף העונה.

### השנים הקשות של הקבוצה

צ'אבי באימון ברצלונה ב-2008
בעונת 2000/2001 קודם צ'אבי באופן רשמי לסגל הקבוצה הראשונה, והוא קיבל את החולצה מספר 16. עונה זו הייתה קשה עבור ברצלונה, אותה אימן לורנס סרה פרר. הקבוצה הודחה מליגת האלופות בשלב הבתים ועברה לגביע אופ"א, בו הגיעה עד לחצי הגמר. בגביע הודחה ברצלונה על ידי סלטה ויגו בחצי הגמר. בליגה, לאחר הפסד 1–3 לאוסאסונה ב-22 באפריל 2001 וכשהקבוצה במקום ה-5 בלבד, פוטר סרה פרר והוחלף על ידי קרלס רשאק. ברצלונה סיימה את הליגה במקום ה-4. ב-20 משחקי ליגה בהם שותף צ'אבי באותה עונה, הוא הבקיע פעמיים, בניצחונות על אספניול בדרבי של ברצלונה ועל ריאל סוסיאדד. כמו כן, בקלאסיקו נגד ריאל מדריד ב-21 באוקטובר 2000, בישל צ'אבי בבעיטה חופשית שער ללואיס אנריקה, וברצלונה ניצחה 0–2.

עם עזיבתם של גוארדיאולה לאיטליה ושל איבן דה לה פנייה בקיץ 2001, הפך צ'אבי באופן מוחלט לקשר המוביל של הקבוצה, והוא קיבל את חולצה מספר 6 שלבש דה לה פנייה. בעונת 2001/2002 השתמש רשאק בצ'אבי באופן קבוע בהרכב, לרוב כקשר אחורי ולפעמים כקשר מרכזי, והוא הופיע 35 פעמים במשחקי ליגה. צ'אבי הורחק לראשונה בקריירה שלו בכרטיס אדום במשחק מול ויאריאל ב-16 בדצמבר 2001. באותה עונה הבקיע צ'אבי 4 שערים, אחד מהם היה הראשון שהבקיע בקלאסיקו מול ריאל מדריד, שנערך ב-16 במרץ 2002 והסתיים בתיקו 1-1, והשני בניצחון 0–2 בדרבי מול אספניול ב-5 במאי. ברצלונה הגיעה בליגה למקום ה-4 בלבד פעם נוספת, בגביע הודחה כבר בסיבוב הראשון על ידי פיגרס, ובליגת האלופות הדיחה ריאל מדריד את ברצלונה בחצי הגמר.

לואי ואן חאל חזר לאמן את הקבוצה לקראת עונת 2002/2003, אך עונה זו הייתה אף מורכבת יותר מקודמתה עבור ברצלונה. ברצלונה הודחה עונה שנייה ברציפות כבר בסיבוב הראשון של גביע המלך, על ידי נובלדה שמהליגה השלישית. ואן חאל פוטר מתפקידו לאחר הפסד 0–2 לסלטה ויגו במחזור ה-19, כשהקבוצה במקום ה-12. רדומיר אנטיץ' מונה להחליפו בתפקיד המאמן. שניהם שיתפו את צ'אבי ברוב משחקי הקבוצה. צ'אבי שיחק ב-29 משחקי ליגה בהם הבקיע שני שערים, נגד אלאבס ואספניול. בליגת האלופות הגיעה ברצלונה לרבע הגמר, בו פגשה את יובנטוס. המשחק הראשון נערך בטורינו והסתיים בתיקו 1-1. בגומלין בקאמפ נואו כבש פאבל נדבד ראשון לזכות יובנטוס, וצ'אבי הבקיע את שער השוויון, שהביא את המשחק להארכה. בהארכה הבקיע מרסלו זלאייטה לזכות יובנטוס והביא להדחתה של ברצלונה. בליגה הצליחה ברצלונה להתאושש מהמשבר שפקד אותה במהלך העונה והיא סיימה את הליגה במקום ה-6.

### תחת רייקארד

צ'אבי, בימין, לצד זלאטן איברהימוביץ', בעונת 2009/2010
בקיץ 2003 מונה פרנק רייקארד ההולנדי לתפקיד מאמן הקבוצה, וכן צורף הכוכב הברזילאי רונאלדיניו. עמם זכתה הקבוצה ליציבות גדולה יותר והגיעה להישגים. רייקארד תפקד את צ'אבי יותר בעמדת הקשר המרכזי ופחות בעמדת הקשר האחורי שם הרבו להציב את צ'אבי מאמניו הקודמים. בשל כך שסיימה במקום ה-6 בעונה הקודמת השתתפה ברצלונה מתחילת העונה בגביע אופ"א, בו הגיעה לשמינית הגמר. צ'אבי כבש במפעל זה שער בודד, מול פאניוניוס היוונית ב-6 בנובמבר. בליגה, על אף שהייתה במקום ה-7 בסוף הסיבוב הראשון, התרוממה ברצלונה בסיבוב השני והודות למספר רב של ניצחונות סיימה את העונה במקום ה-2. צ'אבי הבקיע 4 שערי ליגה ב-36 הופעות. הרביעי שבהם היה שער ניצחון מבישול של רונאלדיניו, בקלאסיקו מול ריאל מדריד שנערך בסנטיאגו ברנבאו ב-25 באפריל 2004, ניצחון שסימל את עלייתה של ברצלונה וחזרתה לקדמת הכדורגל הספרדי.

לקראת עונת 2004/2005 עזבו הקפטנים של הקבוצה לואיס אנריקה ופיליפ קוקו. לתפקיד הקפטן מונה הבלם קרלס פויול, וצ'אבי מונה לסגנו. בעונה זו שלטה והובילה ברצלונה את הליגה כבר מהמחזורים הראשונים, והיא זכתה באליפות ראשונה מזה 6 שנים עם 84 נקודות. צ'אבי הופיע ב-36 משחקי ליגה פעם נוספת, והבקיע 3 שערים, אחד מהם שער ניצחון בדקה ה-85 נגד אלבסטה ב-11 בדצמבר 2004. ברצלונה סיימה את שלב הבתים של ליגת האלופות במקום השני, מאחורי מילאן, ובשמינית הגמר הוגרלה לשחק מול צ'לסי. במשחק הראשון בקאמפ נואו ניצחה ברצלונה 1–2, אך בגומלין הפסידה 2–4 והודחה מהטורניר. צ'אבי השתתף בכל שמונת משחקיה של הקבוצה בליגת האלופות באותה עונה.

עונת 2005/2006 החלה עם זכייה בסופר קאפ הספרדי הודות לניצחון בתוצאה המצטברת 2–4 על ריאל בטיס. ב-2 בדצמבר 2005, במהלך אימון, קרע צ'אבי את אחת מהרצועות בברך השמאלית, ופציעה זו השביתה אותו ממשחק במשך 5 חודשים. חזרתו למשחק הייתה ב-29 באפריל 2006, כשנכנס כמחליף בניצחון ברצלונה 0–1 על קדיס. ברצלונה זכתה באותה עונה באליפות שנייה ברציפות. בליגת האלופות זכתה ברצלונה לאחר שגברה במשחק הגמר 2-1 על ארסנל. צ'אבי לא שותף במשחק הגמר ונשאר על ספסל הקבוצה במשך כל 90 הדקות. בסך הכול באותה עונה השתתף צ'אבי ב-16 משחקי ליגה וב-4 בליגת האלופות, בהם לא הצליח לכבוש שער.

גם עונת 2006/2007 נפתחה עם זכייה בסופר קאפ הספרדי, הפעם הודות לניצחונות 0–1 בחוץ ו-0–3 בגומלין בבית על אספניול. צ'אבי כבש את השער הראשון במשחק הגומלין. צ'אבי שב להיות שחקן משמעותי בהרכב הקבוצה והוא הופיע ברוב המוחלט של משחקיה. בדצמבר 2006 הפסידה ברצלונה בגמר אליפות העולם לקבוצות לאינטרנסיונל. במשך רוב העונה הובילה ברצלונה את הליגה הספרדית, אך בשל תוצאות תיקו במחזור ה-34 מול ריאל בטיס ובמחזור ה-37 מול אספניול, שמטה את ההובלה לריאל מדריד שזכתה באליפות על חשבונה. צ'אבי הבקיע 3 שערים בליגה, אחד מהם בבעיטה חופשית ב-7 בינואר 2007, שער שהשווה את התוצאה מול חטאפה ומנע מברצלונה הפסד. בגביע המלך הבקיע פעמיים, מול ריאל סרגוסה ואותה חטאפה, במשחק הראשון של חצי הגמר בו ניצחה ברצלונה 2–5. אולם, במשחק הגומלין הפסידה ברצלונה 0–4 והודחה בזעזוע רב. בליגת האלופות הגיעה ברצלונה לשמינית הגמר, והיא הודחה על ידי ליברפול בתוצאה 2-2 בשל חוק שערי חוץ.

בעונה הבאה ריאל מדריד הובילה את טבלת הליגה כבר החל מהמחזור השני, וברצלונה ניסתה ללא הצלחה להדביק את הפער בנקודות. ב-3 בפברואר 2008, הייתה לברצלונה הזדמנות לצמק את הפער מ-9 ל-6 נקודות במשחק מול אוסאסונה הודות להפסד של מדריד. צ'אבי נכנס כמחליף בדקה ה-80 כשהתוצאה הייתה 0-0, וכעבור 7 דקות הבקיע את שער הניצחון. ב-27 בפברואר הבקיע צ'אבי את שערה היחיד של ברצלונה בתיקו 1-1 עם ולנסיה בחצי גמר גביע המלך, אך במשחק הגומלין הפסידה ברצלונה 2–3 והודחה מהטורניר. בגומלין שמינית גמר ליגת האלופות, ב-4 במרץ, הבקיע צ'אבי את השער היחיד בניצחון ברצלונה 0–1 על סלטיק, וברצלונה עברה לרבע הגמר הודות לניצחון 2–3 במשחק הראשון. ברצלונה הגיעה לחצי הגמר בליגת האלופות, שם גברה עליה מנצ'סטר יונייטד בתוצאה מצטברת 0–1. יכולתה של ברצלונה בליגה הייתה דלה והיא אף ירדה למקום ה-3, מתחת לוויאריאל. ריאל מדריד הוכתרה כאלופה עוד לפני הקלאסיקו שנערך ב-7 במאי. במשחק זה הביסה ריאל מדריד את ברצלונה בתוצאה 1–4, וצ'אבי הורחק בכרטיס צהוב שני בדקה ה-88. מבחינת הבקעת שערים הייתה זו אחת הפוריות בקריירה של צ'אבי, עם 9 שערים ב-54 הופעות בכל המסגרות - 7 בליגה, ושערים בודדים בליגת האלופות ובגביע.

### תחת גוארדיולה

צ'אבי מרים קרן במשחק ליגת האלופות נגד באייר לברקוזן, 7 במרץ 2012
רייקארד עזב את תפקיד המאמן והוחלף על ידי קפטן ברצלונה בתחילת דרכו של צ'אבי בקבוצה הבוגרת, ז'וזפ גוארדיולה. עונתו הראשונה של גוארדיולה בתפקיד, עונת 2008/2009, הייתה העונה המוצלחת ביותר של צ'אבי הן ברמה האישית והן ברמה הקבוצתית - ברצלונה הייתה הראשונה בהיסטוריית הכדורגל הספרדי שזוכה בטרבל - זכייה באליפות, בגביע ובליגת האלופות. גוארדיולה הציב את צ'אבי לצדו של אנדרס אינייסטה בקישור הקבוצה, והפך את שניהם למרכז הכובד של סגנון המשחק של ברצלונה. בעונה זו היה לצ'אבי מספר רב של בישולים לחבריו לקבוצה - 20 בישולים בליגה, 4 מהם במשחק הקלאסיקו השני של העונה, בו הביסה ברצלונה את יריבתה ריאל מדריד 6-2, ועוד 6 בליגת האלופות, האחרון שבהם לליונל מסי בניצחון הקבוצה במשחק הגמר מול מנצ'סטר יונייטד, שנגמר בתוצאה 0–2 לברצלונה. אופ"א בחרו בצ'אבי כשחקן המצטיין של משחק הגמר וכן כשחקן הקישור המצטיין של העונה באירופה. לצד השערים שבישל, הבקיע צ'אבי גם 10 שערים ב-54 הופעות בכל המסגרות - 6 בליגה, ביניהם צמד לרשתה של מאלגה ב-1 בנובמבר 2008, 3 בליגת האלופות, כולם בשלב הבתים, ואחד בגביע, בבעיטה חופשית במשחק הגמר מול אתלטיק בילבאו, בו ניצחה ברצלונה 1–4 וזכתה בתואר. במהלך העונה, בדצמבר 2008, האריך צ'אבי את חוזהו בברצלונה עד סוף עונת 2013/2014, עם סעיף שחרור של 80 מיליון אירו ושכר שמוערך על ידי התקשורת ב-7.5 מיליון אירו בשנה.

בשנה זו עבר את קו 500 המשחקים הרשמיים במדי ברצלונה, והפך לשחקן עם מספר ההופעות השני בגודלו בהיסטוריית המועדון, אחרי מיגלי ולפני קרלס רשאק. עונת 2009/2010 נפתחה עם הסופר קאפ הספרדי עם אתלטיק בילבאו. במשחק הראשון, ב-16 באוגוסט 2009, הבקיעה בילבאו ראשונה, אך צ'אבי השווה את התוצאה ועזר לברצלונה לנצח 1–2. בגומלין ניצחה ברצלונה 0–3 וזכתה בתואר. ב-28 באוגוסט זכתה ברצלונה בסופר קאפ האירופי הודות לניצחון 0–1 בהארכה על שחטאר דונצק. צ'אבי המשיך להיות שחקן משמעותי בהרכבו של גוארדיולה גם בעונה זו. בדצמבר זכה צ'אבי עם ברצלונה באליפות העולם לקבוצות, ובכך השלימה ברצלונה הישג יחיד במינו של 6 תארים בשנה אחת. ב-21 בדצמבר נבחר צ'אבי במקום השלישי בפרס כדורגלן השנה בעולם של פיפ"א. ב-10 באפריל 2010, כשברצלונה בשוויון נקודות בליגה עם ריאל מדריד, שתי הקבוצות נפגשו בסנטיאגו ברנבאו. צ'אבי בישל את שני שערי קבוצתו, אחד לליונל מסי והשני לפדרו, ברצלונה ניצחה 0–2 והיא הצליחה לשמור על המקום הראשון עד סוף העונה, עם 99 נקודות באמתחתה, ובכך השלימה זכייה שנייה ברציפות באליפות. בליגת האלופות הודחה ברצלונה על ידי אינטר מילאנו בחצי הגמר. בעונה זו הבקיע צ'אבי 3 שערים בליגה, 2 בגביע המלך ואחד נוסף בליגת האלופות, במהלך 53 הופעות בכל המסגרות. כמו כן, בישל צ'אבי 13 פעמים בליגה, הכי הרבה מבין שחקני הליגה, ו-3 פעמים נוספות בליגת האלופות.

ב-9 ביוני 2010 חתם צ'אבי על חוזה מחודש, ששומר על רמת השכר וסעיף השחרור של החוזה הקודם, כשההבדל הוא בהארכה אוטומטית של החוזה לעונות 2014/2015 ו-2015/2016 בהינתן מספר המשחקים שישתתף בהם. גם עונת 2010/2011 נפתחה עם זכייה בסופר קאפ הספרדי, הפעם מול סביליה. צ'אבי לא השתתף במשחק הראשון, אך בגומלין עזר לברצלונה להביס את סביליה 0–4 ולזכות בתואר. ב-29 בנובמבר הבקיע צ'אבי את השער הראשון מבין חמישה שהכניסו שחקני ברצלונה עת הביסו את ריאל מדריד בקלאסיקו. ב-18 בדצמבר עזר צ'אבי לברצלונה להביס את יריבתה העירונית אספניול בתוצאה 1–5 בביתה, בכך שכבש את אחד משעריה של ברצלונה. במשחק הגביע מול אתלטיק בילבאו ב-5 בינואר 2011 ערך צ'אבי את הופעתו ה-550 במדי ברצלונה, ובכך הפך לשחקן בעל מספר ההופעות הגדול ביותר בהיסטוריית המועדון, לפני מיגלי לו 549 הופעות. ב-10 בינואר נבחר צ'אבי למקום השלישי בתואר כדור הזהב של פיפ"א לשנת 2010, כשמקדימים אותו חבריו לקבוצה אינייסטה ומסי.

בגומלין שמינית גמר ליגת האלופות מול ארסנל ב-8 במרץ, לאחר שהפסידה ברצלונה 1–2 במשחק הראשון, כבש צ'אבי את אחד משערי קבוצתו ועזר לה לנצח 1–3 ולהעפיל לרבע הגמר. ברבע הגמר הביסה ברצלונה 1–5 את שחטאר דונצק במשחק הראשון, עם שער אחד של צ'אבי, ולאחר ניצחון 0–1 בגומלין העפילה לחצי הגמר. ברצלונה הצליחה לזכות באליפות שלישית ברציפות בליגה, אך בגמר גביע המלך הפסידה 0–1 לריאל מדריד בהארכה. ברצלונה גברה על ריאל מדריד בחצי גמר ליגת האלופות בתוצאה מצטברת 1–3, ובמשחק הגמר היא פגשה את מנצ'סטר יונייטד, יריבתה מהגמר הקודם. צ'אבי בישל את השער הראשון במשחק לפדרו, ברצלונה ניצחה 1–3 ובכך זכתה בתואר בפעם הרביעית בתולדותיה, וצ'אבי בפעם השלישית בקריירה. בסך הכול בעונת 2010/2011 ערך צ'אבי 50 הופעות והבקיע 5 פעמים.

עונת 2011/2012 החלה עם קלאסיקו בסופר קאפ הספרדי נגד ריאל מדריד. ברצלונה ניצחה בסיכום המשחקים 4–5 וזכתה בתואר. זכייה זו הציבה את צ'אבי כשחקן ברצלונה עם מספר התארים הרב ביותר בהיסטוריית המועדון. על אף צירופו של הקשר ססק פברגאס, המשיך מעמדו של צ'אבי בקבוצה להיות איתן. ב-23 בנובמבר 2011, במשחק שלב הבתים בליגת האלופות מול יריבתה של ברצלונה לראשות הבית, מילאן, ניצחה ברצלונה 2–3 הודות לשער ניצחון של צ'אבי. במשחק הליגה מול ריאל מדריד ב-10 בדצמבר, פיגרה ברצלונה 0–1 כבר בפתיחת המשחק, אך ברצלונה הצליחה להפוך את התוצאה ולנצח 1–3, כשצ'אבי כובש את השני לזכות קבוצתו. בגמר אליפות העולם לקבוצות מול סנטוס ב-18 בדצמבר כבש צ'אבי שער ובישל אחד נוסף לליונל מסי, ברצלונה ניצחה 0–4 וזכתה בתואר בפעם השנייה בתולדותיה.

ב-9 בינואר 2012 הגיע צ'אבי פעם שנייה ברציפות למקום השלישי בתואר כדור הזהב של פיפ"א. בחצי גמר גביע המלך פגשה ברצלונה את ולנסיה. לאחר 1-1 במשחק הראשון, במשחק הגומלין שנערך ב-8 בפברואר, הבקיע צ'אבי אחד משני שערי קבוצתו שניצחה 0–2 ועלתה לגמר. צ'אבי הגיע עם ברצלונה לחצי גמר ליגת האלופות, אז הודחה על ידי צ'לסי. ברצלונה איבדה את האליפות לריאל מדריד, שהובילה את טבלת הליגה במשך רוב העונה ואף ניצחה את ברצלונה בקאמפ נואו 2-1 ב-21 באפריל. בגמר הגביע ב-25 במאי גברה ברצלונה 0–3 על אתלטיק בילבאו, וכך צ'אבי זכה בתואר בפעם השנייה בקריירה שלו. עונת 2011/2012 הייתה העונה בה כבש צ'אבי את מספר השערים הרב ביותר בקריירה שלו, 14 שערים ב-51 משחקים, מתוכם 10 שערים ב-31 הופעות בליגה. לצד זה בישל צ'אבי 7 שערים בליגה ואחד נוסף בליגת האלופות.

### לאחר גוארדיולה

צ'אבי, עם סרט הקפטן על זרועו, במהלך עונת 2012/2013
גוארדיולה הודיע על עזיבתו את ברצלונה לקראת סוף עונת 2011/2012. את תפקידו מילא עוזרו, טיטו וילאנובה. כקודמתה, נפתחה עונת 2012/2013 עם מפגש עם ריאל מדריד בסופר קאפ הספרדי. במשחק הראשון שנערך בקאמפ נואו ניצחה ברצלונה 2–3, צ'אבי כבש את השער השלישי לזכות ברצלונה. אולם בגומלין הפסידה ברצלונה את התואר בשל הפסד 1–2 ותוצאה מצטברת 4-4 עם יתרון בשערי חוץ למדריד. המשך הדרך הייתה טובה הרבה יותר עבור ברצלונה, שהובילה את הליגה הספרדית החל מהמחזור הראשון. במשחק הליגה מול גרנדה ב-22 בספטמבר 2012 נכנס צ'אבי כמחליף כשהתוצאה הייתה תיקו 0-0, הוא הבקיע את השער הראשון במשחק ועזר לברצלונה לנצח 0–2. צ'אבי הבקיע עוד 4 שערי ליגה ובישל 8 נוספים, והוא היה חלק מזכיית ברצלונה באליפות עם כמות שיא של נקודות בהיסטוריית המועדון - 100. בגביע המלך הודחה ברצלונה על ידי ריאל מדריד בחצי הגמר. ברבע גמר ליגת האלופות שיחקה ברצלונה מול פריז סן-ז'רמן. במשחק הראשון שנערך בפארק דה פראנס הבקיע צ'אבי שער בבעיטת עונשין והמשחק הסתיים בתיקו 2-2. ברצלונה העפילה לחצי הגמר אחרי תיקו 1-1 בביתה, אך שם היה צ'אבי שותף להדחה בידי באיירן מינכן, שהביסה את קבוצתו 0–4 במינכן ו-0–3 בברצלונה.

וילאנובה עזב את ברצלונה בקיץ 2013 בשל מאבקו במחלת הסרטן, והוא הוחלף על ידי המאמן הארגנטינאי טאטה מרטינו. בתחילת עונת 2013/2014 השלים צ'אבי את זכייתו השישית בסופר קאפ הספרדי, עת גברה ברצלונה על אתלטיקו מדריד. גם תחת מרטינו, המשיך צ'אבי להיות שחקן משמעותי בקישור הקבוצה, למרות גילו המתקדם. ב-16 בינואר 2014, במשחק גביע המלך מול חטאפה, ערך צ'אבי את הופעתו ה-700 במסגרות רשמיות במדי ברצלונה. באותה עונה הבקיע צ'אבי 3 שערי ליגה ובישל 2 נוספים בלבד ב-30 הופעות, וברצלונה סיימה את הליגה במקום ה-2, מתחת לאתלטיקו מדריד. בגביע המלך הגיעה ברצלונה לגמר, בו פגשה את ריאל מדריד. כשהמשחק היה בתוצאה 0–1 לטובת מדריד, הגביה צ'אבי קרן לראשו של מארק ברטרה, שהשווה את התוצאה, אך כעבור מספר דקות חזר היתרון למדריד והיא זכתה בגביע. בליגת האלופות כבש צ'אבי שער בודד, בבעיטת עונשין לרשתה של אייאקס אמסטרדם ב-26 בינואר 2013. ברצלונה הודחה מליגת האלופות בשלב רבע הגמר על ידי אתלטיקו מדריד - הייתה זו הפעם הראשונה מזה 7 שנים בה כושלת ברצלונה להגיע לחצי הגמר.

לקראת עונת 2014/2015 חלו מספר שינויים בברצלונה. מרטינו התפטר בסוף העונה הקודמת, ולואיס אנריקה, קפטן ברצלונה בעבר, מונה למאמן. קרלס פויול פרש ממשחק, וצ'אבי התמנה לתפקיד הקפטן במקומו. כמו כן, הצטרף איבן ראקיטיץ', הקשר הקרואטי לברצלונה. מכיוון שחשש שלא יוכל לתרום לקבוצה, שקל צ'אבי לעזוב את ברצלונה על מנת לשחק בליגת העל הקטרית, אך לואיס אנריקה הצליח לשכנעו להישאר עונת נוספת. אולם, המאמן אכן הפחית את כמות הדקות והמשחקים בהם השתתף צ'אבי. בליגה פתח צ'אבי ב-19 משחקים ונכנס כמחליף ב-12 נוספים, בהם הבקיע שני שערים, נגד חטאפה ואייבר, ובישל 8 שערים נוספים. הוא עזר לברצלונה לזכות בטרבל שני בהיסטוריית ברצלונה, הודות לניצחונות 1–3 על אתלטיק בילבאו בגמר גביע המלך ו-1–3 על יובנטוס בגמר ליגת האלופות, בשניהם נכנס כמחליף.

### קטר

ב-21 במאי 2015 הודיע צ'אבי כי יעזוב את ברצלונה לקבוצה הקטרית א-סד בתום העונה. לפי התוכנית, הוא ישחק בקבוצה במשך 3 שנים והוא יעזור למדינה בהכנותיה לקראת מונדיאל 2022 שנערך בה, כשבמקביל ייערך לקריירת אימון. ב-13 בספטמבר ערך את הופעת הבכורה במדי קבוצתו החדשה, בניצחון 0–4 על אל-מסיימיר, בו גם בישל שער. במחזור הבא הבקיע שער ראשון, בתיקו 2-2 עם אום סלאל. בליגת האלופות האסיאתית הודחה א-סד בסיבוב המוקדמות על ידי אל ג'זירה שמאיחוד האמירויות בדו-קרב בעיטות עונשין, בו החטיא צ'אבי את בעיטתו. א-סד סיימה את עונת 2015/2016 במקום השלישי בליגה, ובכך העפילה למהדורה הבאה של ליגת האלופות. צ'אבי תרם לכך 3 שערים ב-24 הופעות. כמו כן, עזר צ'אבי לקבוצתו להגיע לחצי גמר הגביע הקטרי, שם הודחו על ידי אל ג'איש.

בעונתו השנייה בקטר הציג צ'אבי יכולת משופרת והוא היה מעמודי התווך של הקבוצה. ב-26 הופעות בליגה כבש 10 פעמים, שני בקבוצתו רק לבגדד בונג'ח. בנוסף, בישל 16 שערים ובכך היה מלך הבישולים של הליגה הקטרית. צ'אבי סייע לקבוצתו לסיים כסגנית האלופה, במרחק 2 נקודות בלבד מהאלופה לחוויאה. ב-29 באפריל 2017 זכה בתואר ראשון עם א-סד, לאחר שגברה על אל ג'איש בתוצאה 2 - 1 בגמר גביע כתר נסיך קטר. ב-19 במאי זכתה בגביע קטר הודות לניצחון 2 - 1 על א-ריאן במשחק הגמר. ב-9 בספטמבר בישל צ'אבי פעמיים במשחק הסופר קאפ הקטרי בו קבוצתו גברה על האלופה לחוויאה 4 - 2 וזכתה בתואר.

ב-2 במאי 2019 הודיע צ'אבי כי יפרוש בתום עונת 2018/19 ויפנה לקריירת אימון.

נבחרת לאומית
------------

צ'אבי (שמאל) במדי נבחרת ספרד
צ'אבי ואיקר קסיאס מחזיקים את גביע יורו 2012
צ'אבי במדי נבחרת קטלוניה
### הנבחרות הצעירות

בצעירותו ייצג צ'אבי את מדינתו במדי הנבחרות הצעירות של ספרד, החל מהנבחרת עד גיל 17. ב-1999 השתתף עם נבחרת ספרד עד גיל 20 באליפות העולם לנוער. לאחר שנבחרת ספרד עברה את שלב הבתים, ניצחה ספרד בשמינית הגמר את ארצות הברית בתוצאה 2–3, כשצ'אבי כובש את אחד משלושת שערי נבחרתו. ספרד גברה על גאנה ברבע הגמר, ובחצי הגמר צ'אבי עזר לנבחרתו לנצח 1–3 את מאלי עם שער שהבקיע בדקה ה-90. בגמר הביסה נבחרתו 0–4 את יפן וזכתה בטורניר.

צ'אבי ערך את הופעת הבכורה במדי נבחרת ספרד עד גיל 21 במשחק ידידות ב-17 בנובמבר 1998 מול איטליה. בהמשך שיחק צ'אבי עם הנבחרת במוקדמות אליפות אירופה לנוער 2000. צ'אבי הבקיע שני שערים ועזר לה לעבור את שלב הבתים מהמקום הראשון. בנובמבר 1999 פגשה ספרד את נורווגיה בפלייאוף ההעפלה לטורניר הגמר. במשחק הראשון מולה כבש צ'אבי שער אחד, ספרד ניצחה 1–3, ובגומלין ניצחה ספרד 0–4 ועלתה לטורניר הגמר, שהחל ב-27 במאי. צ'אבי שיחק בכל משחקי הנבחרת בטורניר הגמר, שסיימה את שלב הבתים במקום השני ובשל כך הגיעה למשחק על המקום השלישי מול סלובקיה, אותו ניצחה 0–1.

בספטמבר אותה שנה שותף צ'אבי עם הנבחרת האולימפית באולימפיאדת סידני. צ'אבי שיחק בכל ששת משחקיה בטורניר. צ'אבי הבקיע שער במשחק הפתיחה של האולימפיאדה מול קוריאה הדרומית ונבחרתו ניצחה 0–3. נבחרתו עברה את שלב הבתים, גברה על נבחרות איטליה וארצות הברית ברבע ובחצי הגמר בהתאמה. במשחק הגמר מול קמרון ב-30 בספטמבר 2000 הבקיע צ'אבי כבר בדקה הראשונה של המשחק. חברו לנבחרת ולקבוצה בברצלונה גברי הורחק בכרטיס אדום במחצית השנייה, והמשחק הסתיים בתיקו 2-2 הן בסוף 90 הדקות והן בסוף ההארכה. ספרד הפסידה בדו-קרב בעיטות עונשין 5-3, וצ'אבי ויתר שחקני הנבחרת זכו במדליית כסף.

לאחר האולימפיאדה המשיך צ'אבי לייצג את נבחרת ספרד עד גיל 21, במוקדמות לאליפות אירופה לנוער 2002. בשלב הבתים של המוקדמות הבקיע צ'אבי פעמיים, בניצחון 0–1 על ישראל ובתיקו 1-1 עם צרפת. ספרד סיימה במקום השני והגיעה למפגש פלייאוף העפלה עם פורטוגל בנובמבר 2001. ספרד, עם צ'אבי בהרכבה, הודחה על ידי פורטוגל בתוצאה מצטברת 2-2 בשל חוק שערי חוץ ולא העפילה לטורניר הגמר. בסך הכול ערך צ'אבי 25 הופעות במדי נבחרת ספרד הצעירה, בהן הבקיע 7 שערים.

### תחילת הדרך בנבחרת הבוגרת

עוד לפני שתם חלקו של צ'אבי בנבחרות הצעירות של ספרד, הוא ערך את הופעת הבכורה במדי נבחרת ספרד הבוגרת, במשחק ידידות מול הולנד ב-15 בנובמבר 2000, בו הפסידה ספרד 1–2. ב-1 בספטמבר 2001 שיחק צ'אבי במשחק רשמי לראשונה, כשפתח בהרכב ספרד בניצחונה 0–4 על אוסטריה במוקדמות מונדיאל 2002. בהמשך שיחק צ'אבי במשחק ידידות מול פורטוגל ב-13 בפברואר 2002, והוא נכלל בסגל הנבחרת למונדיאל 2002. צ'אבי לא שותף במשחק הראשון בשלב הבתים, אך נכנס כמחליף בשני, בו ניצחה ספרד 1–2 את פרגוואי, ופתח במשחק השלישי, בניצחון 2–3 על דרום אפריקה. בשמינית הגמר גברה ספרד על אירלנד ללא השתתפות של צ'אבי, וברבע הגמר מול קוריאה הדרומית נכנס צ'אבי כמחליף לקראת סוף 90 הדקות. המשחק הסתיים בתיקו מאופס הן בתום הזמן הרגיל והן בתום ההארכה, ובדו-קרב בעיטות העונשין הבקיע צ'אבי את בעיטתו, אך נבחרתו הפסידה 3–5 וסיימה את דרכה במונדיאל.

צ'אבי לקח חלק מצומצם במדי נבחרת ספרד במוקדמות יורו 2004. הוא פתח בשלושה משחקים ונכנס כמחליף בשניים נוספים בלבד, אם כי במקביל הוא השתתף ב-8 ממשחקי הידידות שערכה נבחרתו באותה תקופה. נבחרתו סיימה את שלב המוקדמות במקום השני, אחרי יוון, והיא העפילה לטורניר הגמר. צ'אבי נכלל בסגל הסופי של הנבחרת ליורו 2004, אך לא שיחק דקה אחת בשלושת משחקי שלב הבתים, ונבחרתו הודחה כבר בשלב זה, אחרי שלא הצליחה לנצח את נבחרות יוון ופורטוגל.

צ'אבי החל להשתתף באופן משמעותי יותר במשחקי הנבחרת במהלך מוקדמות מונדיאל 2006. ב-26 במרץ 2005 הבקיע צ'אבי את שער הבכורה שלו במדי נבחרת ספרד, במשחק ידידות מול סין שהסתיים בניצחון 0–3 לספרד. צ'אבי פתח ברוב משחקי נבחרתו במהלך המוקדמות, וספרד סיימה במקום השני בביתה, אחרי סרביה ומונטנגרו. בפלייאוף ההעפלה למונדיאל מול סלובקיה פתח צ'אבי בשני המשחקים, ונבחרתו הביסה את יריבתה בתוצאה המצטברת 2–6. צ'אבי שותף בכל משחקי נבחרתו במונדיאל 2006, שנערך בגרמניה. ספרד ניצחה בכל משחקיה בשלב הבתים, כשצ'אבי פותח בשניים הראשונים ונכנס כמחליף בשלישי. בשמינית הגמר הפסידה ספרד לצרפת בתוצאה 1–3 והודחה מהטורניר.

### שיא ההצלחה

לאחר המונדיאל החלו מוקדמות יורו 2008. במחזור השני של המוקדמות, במשחק מול צפון אירלנד ב-6 בספטמבר 2006, הבקיע צ'אבי את שערו הרשמי הראשון במדי נבחרת ספרד, אך נבחרתו הפסידה 2–3. בהמשך כבש צ'אבי שער במשחק ידידות מול ארגנטינה, ולאחר מכן שער בכל אחד משני משחקי נבחרתו מול ליטא במוקדמות. את שלב המוקדמות חתם צ'אבי עם השער היחיד בניצחון ספרד על צפון אירלנד ב-21 בנובמבר 2007, ונבחרתו העפילה לטורניר הגמר מהמקום הראשון בביתה. במשחק ידידות כהכנה ליורו, ב-4 ביוני 2008 מול ארצות הברית, הבקיע צ'אבי את השער היחיד במשחק. צ'אבי נכלל בסגל הנבחרת ליורו 2008 והיה משחקני המפתח בנבחרתו של לואיס אראגונס בטורניר. הוא פתח בשני משחקי שלב הבתים הראשונים, בהם ניצחה ספרד והבטיחה את עלייתה לרבע הגמר, וקיבל מנוחה במשחק השלישי. ברבע הגמר מול איטליה הוחלף צ'אבי בדקה ה-60, ונבחרתו עלתה לחצי הגמר הודות לניצחון בדו-קרב בעיטות עונשין. בחצי הגמר הבקיע צ'אבי את השער הראשון בניצחון ספרד 0–3 על רוסיה. בגמר מול גרמניה בישל צ'אבי את השער היחיד במשחק לפרננדו טורס, וכך זכתה ספרד ביורו. הייתה זו זכייה ראשונה של ספרד בתואר כלשהו מאז יורו 1964. צ'אבי נבחר לשחקן המצטיין של הטורניר בשל היכולת הגבוהה שהפגין.

צ'אבי המשיך להיות חלק אינטגרלי בנבחרת גם תחת המאמן החדש ויסנטה דל בוסקה. הוא הבקיע שער במשחק ידידות עם דנמרק ב-20 באוגוסט 2008. צ'אבי השתתף עם נבחרת ספרד בגביע הקונפדרציות 2009 שנערך בחודש יוני. הוא השתתף בשלושת משחקי שלב הבתים שאת כולם ניצחה נבחרתו ועלתה לחצי הגמר, אך שם היא הפסידה לארצות הברית 2-0. במשחק על המקום השלישי, ללא צ'אבי, ניצחה ספרד 2–3 את דרום אפריקה.

לאחר מכן עזר לנבחרתו להעפיל למונדיאל 2010 תוך כדי שספרד מנצחת את כל 10 משחקיה בשלב המוקדמות עם 28 שערים לזכותה ו-5 בלבד לחובתה. במונדיאל, שנערך בדרום אפריקה, פתח צ'אבי בכל משחקיה של ספרד. הטורניר נפתח עם הפסד ספרד לשווייץ, אך נבחרתו התאוששה עם שני ניצחונות ועלתה לשמינית הגמר. בשמינית הגמר מול פורטוגל, מסר צ'אבי בעזרת העקב לדויד וייה, ולאחר שבעיטתו הראשונה נבלמה על ידי שחקן הגנה, הבקיע את שער הניצחון לזכות ספרד. ברבע הגמר גברה ספרד על פרגוואי, ובחצי הגמר מול גרמניה בישל צ'אבי בבעיטת קרן לראשו של קרלס פויול, שנגח את שער הניצחון והביא את ספרד לגמר. במשחק הגמר ניצחה ספרד את הולנד בהארכה משער של אנדרס אינייסטה, וצ'אבי שיחק את כל 120 הדקות של המשחק. בכך זכתה ספרד במונדיאל לראשונה בהיסטוריה שלה.

במוקדמות יורו 2012 הבקיע צ'אבי שני שערים, לרשתן של נבחרות ליטא וליכטנשטיין, וגם הפעם הצליחה ספרד להעפיל לטורניר הגמר כשהיא מנצחת את כל משחקיה. במהלך המוקדמות חצה צ'אבי את קו 100 ההופעות במדי הנבחרת הספרדית, במשחק מול צ'כיה ב-25 במרץ 2011. צ'אבי שיחק בכל ששת משחקיה של נבחרת ספרד ביורו 2012, שנערך בפולין ואוקראינה. הוא עזר לה לנצח את נבחרות אירלנד וקרואטיה בשלב הבתים ולעלות לרבע הגמר. ברבע הגמר עברה ספרד את צרפת, ובחצי הגמר מול פורטוגל הוחלף צ'אבי דקות ספורות לסיום 90 הדקות, כשהתוצאה היא 0-0. המשחק הוכרע לטובת ספרד בדו-קרב בעיטות עונשין, וספרד פגשה בגמר את איטליה. נבחרת ספרד הביסה את איטליה 0–4 וזכתה בפעם השנייה ברציפות ביורו. צ'אבי בישל שניים מהשערים, האחד לג'ורדי אלבה והשני לפרננדו טורס. צ'אבי הפך לשחקן הראשון שמבשל בשני משחקי גמר של טורנירי יורו.

### שלהי הקריירה

צ'אבי שיחק עם הנבחרת בגביע הקונפדרציות 2013 שנערך במהלך חודש יוני. בשלב הבתים שותף צ'אבי בשני משחקים, אותם ניצחה נבחרתו, ובמשחק מול טהיטי זכה למנוחה. חצי הגמר מול איטליה הגיע לדו-קרב בעיטות עונשין לאחר תיקו מאופס. צ'אבי, ששיחק במשך כל 120 הדקות במשחק, הבקיע את בעיטתו, ספרד ניצחה 6–7 ועלתה לגמר. במשחק הגמר הובסו צ'אבי וספרד על ידי ברזיל בתוצאה 0–3.

משימתה הבאה של ספרד הייתה העפלה למונדיאל 2014. צ'אבי שיחק ב-7 מתוך 8 משחקי מוקדמות המונדיאל, והבקיע בניצחון נבחרתו 1–2 על בלארוס ב-11 באוקטובר 2013. צ'אבי נכלל בסגל הנבחרת למונדיאל, שנערך בברזיל. הוא שיחק במחזור הראשון בשלב הבתים, בו הובסה ספרד 1–5 על ידי הולנד. דל בוסקה לא שיתף את צ'אבי בשני המשחקים הבאים וספרד, שבאה כאלופת העולם המכהנת, הודחה כבר בשלב הבתים אחרי שהפסידה גם לצ'ילה. ב-5 באוגוסט 2014 הודיע על פרישה מהנבחרת. בסך הכול, לאורך תקופה של 14 שנים, הופיע צ'אבי 133 פעמים והבקיע 13 שערים במדי נבחרת ספרד.

קריירת אימון
------------

לאחר שפרש ממשחק פעיל, ב-28 במאי 2019 צ'אבי מונה למאמן א-סד.

ב-5 בנובמבר 2021 מונה למאמן ברצלונה, הקבוצה בה שיחק במשך 17 שנה. במשחקו הראשון כמאמן ברצלונה, ניצחה הקבוצה בביתה 1-0 את אספניול בדרבי הקטאלני. בקמפיין הראשון של צ'אבי כמאמן בליגת האלופות, נותר לו לאמן בשני המחזורים האחרונים שנותרו בשלב הבתים. לאחר שוויון 0–0 עם בנפיקה ליסבון בקאמפ נואו ב-23 בנובמבר, והפסד 3–0 לבאיירן מינכן ב-8 בדצמבר באליאנץ ארנה, הקבוצה סיימה במקום השלישי בבית מה ששלח אותה לשלב הפלייאוף של הליגה האירופית.

ב-12 בינואר 2022, בקלאסיקו הראשון של צ'אבי כמאמן ברצלונה, נוצחה הקבוצה על ידי ריאל מדריד 2–3 בחצי גמר הסופר קאפ הספרדי בתום הארכה. מיד לאחר מכן הודחה ברצלונה בשלב מוקדם מגביע המלך הספרדי לאחר שהובסה 3-2 בשמינית הגמר על ידי אתלטיק בילבאו לאחר הארכה. ב-20 במרץ, צ'אבי זכה בקלאסיקו הראשון שלו כמאמן בו הביסה קבוצתו 4-0 את ריאל מדריד בליגה
בסנטיאגו ברנבאו, ובכך סיים את רצף ההפסדים של ברצלונה לריאל בחמישה משחקי קלאסיקו.

ב-15 בינואר 2023, זכה צ'אבי בתואר הראשון שלו כמאמן ברצלונה - הסופר קאפ הספרדי, לאחר ניצחון 1–3 על ריאל מדריד בגמר הטורניר. ב-15 במאי 2023 זכה עם ברצלונה בלה ליגה לראשונה מזה 4 שנים, אחרי ניצחון 4-2 על יריבתה המקומית אספניול.

ב-27 בינואר 2024, לאחר הפסד 3–5 מול ויאריאל, הודיע צ'אבי כי יעזוב את משרת האימון בסיום העונה.

סגנון משחק
----------

צ'אבי מרים קרן באליפות העולם לקבוצות כדורגל 2009
צ'אבי שיחק לאורך הקריירה שלו בעמדות הקישור: בתחילת דרכו כקשר אחורי, במשך רוב הקריירה שלו כקשר מרכזי ולפרקים כקשר התקפי. לאורך הקריירה שלו השתמש צ'אבי, המתנשא לגובה 1.70 מטר בלבד, בטכניקה גבוהה עם הכדור וראיית משחק. צ'אבי התאפיין ביכולת מסירה הן למרחקים קצרים והן למרחקים ארוכים, וכן ביכולת לשלוט בקצב המשחק, להניע את הכדור למרחבים המתאימים על מנת לקדם את התקפת קבוצתו. יכולותיו הפיזיות של צ'אבי מוגבלות ביחס לשחקנים אחרים; הוא איננו מהיר, חזק או מנתר לגובה רב. צ'אבי חיפה על כך בעזרת חוכמת משחק ויצירתיות, כך שהוא התמקם באזורים המתאימים, ראה היכן חבריו לקבוצה נמצאים, שלח מסירות שפתחו שטחים, אפשרו לקבוצה להתקרב לשער ולהבקיע.

תחת הנהגתו של המאמן ז'וזפ גוארדיולה הפך צ'אבי לפנים של סגנון המשחק שכונה "טיקי-טאקה". ברצלונה תחתיו, וכן נבחרת ספרד במקביל לה תחת ויסנטה דל בוסקה, התבססה על החזקת והנעת כדור, שימוש במסירות רבות בין שחקני הקבוצה והעברת מרכז הכובד במשחק לקישור. צ'אבי נמצא במרכז הסגנון הזה בזכות יכולותיו. הקבוצה הניעה את הכדור בסבלנות, חיפשה ויצרה פתחים בשורות ההגנה של היריבה. צ'אבי השתלב היטב לצד חברו לברצלונה ולנבחרת אנדרס אינייסטה, כשבברצלונה התווסף להם ליונל מסי הארגנטינאי, ששיחק בעמדת החלוץ המזויף, במרכז ההתקפה. משחקו של צ'אבי כלל החלפת מסירות רבות בינו לבין שניהם, ויחד הם הצליחו ליצור מצבי הבקעה רבים.

חיים אישיים
-----------

צ'אבי הוא בנם של חואקין הרננדס ומריה מרסה קראוס. לצ'אבי חמישה אחים ואחיות: אוסקר, אלכס, ארידנה, בני ודיאנלאורה. צ'אבי נודע כאדם צנוע ושקט, ולמרות העושר שהרוויח ממשחק, בחר לגור עם הוריו בטראסה עד גיל מאוחר.

ב-13 ביולי 2013 נישא לעיתונאית ואשת התקשורת הקטלאנית נוריה קוניירה. ב-2016 נולדה בתם הראשונה.

סטטיסטיקה
---------

### קריירת מועדונים

נכון ל-1 באפריל 2019.

| מועדון | עונה | ליגה | גביע | יבשתי | אחר | סך הכול |
| --- | --- | --- | --- | --- | --- | --- |
| הופעות | שערים | הופעות | שערים | הופעות | שערים | הופעות | שערים | הופעות | שערים |
| ברצלונה אתלטיק | 1997/1998 | 39 | 2 | – | – | – | 39 | 2 |
| 1998/1999 | 18 | 0 | – | – | – | 18 | 0 |
| 1999/2000 | 4 | 1 | – | – | – | 4 | 1 |
| **סך הכול** | 61 | 3 | – | – | – | 61 | 3 |
| ברצלונה | 1998/1999 | 17 | 1 | 2 | 0 | 6 | 0 | 1 | 1 | 26 | 2 |
| 1999/2000 | 24 | 0 | 4 | 1 | 10 | 1 | 0 | 0 | 38 | 2 |
| 2000/2001 | 20 | 2 | 7 | 0 | 9 | 0 | – | 36 | 2 |
| 2001/2002 | 35 | 4 | 1 | 0 | 16 | 0 | – | 52 | 4 |
| 2002/2003 | 29 | 2 | 1 | 0 | 14 | 1 | – | 44 | 3 |
| 2003/2004 | 36 | 4 | 6 | 0 | 7 | 1 | – | 49 | 5 |
| 2004/2005 | 36 | 3 | 1 | 0 | 8 | 0 | – | 45 | 3 |
| 2005/2006 | 16 | 0 | 0 | 0 | 4 | 0 | 2 | 0 | 22 | 0 |
| 2006/2007 | 35 | 3 | 7 | 2 | 8 | 0 | 4 | 1 | 54 | 6 |
| 2007/2008 | 35 | 7 | 7 | 1 | 12 | 1 | – | 54 | 9 |
| 2008/2009 | 35 | 6 | 5 | 1 | 14 | 3 | – | 54 | 10 |
| 2009/2010 | 34 | 3 | 3 | 2 | 12 | 1 | 4 | 1 | 53 | 7 |
| 2010/2011 | 31 | 3 | 6 | 0 | 12 | 2 | 1 | 0 | 50 | 5 |
| 2011/2012 | 31 | 10 | 7 | 2 | 10 | 1 | 3 | 1 | 51 | 14 |
| 2012/2013 | 30 | 5 | 5 | 0 | 11 | 1 | 2 | 1 | 48 | 7 |
| 2013/2014 | 30 | 3 | 5 | 0 | 10 | 1 | 2 | 0 | 47 | 4 |
| 2014/2015 | 31 | 2 | 3 | 0 | 10 | 0 | – | 44 | 1 |
| **סך הכול** | 505 | 58 | 70 | 9 | 173 | 13 | 19 | 5 | 767 | 85 |
| א-סד |
| 2015/2016 | 24 | 3 | 3 | 0 | 1 | 0 | 2 | 0 | 25 | 3 |
| 2016/2017 | 26 | 10 | 3 | 0 | 1 | 0 | 2 | 0 | 32 | 10 |
| 2017/2018 | 18 | 6 | 0 | 0 | 7 | 1 | 3 | 0 | 28 | 7 |
| 2018/2019 | 13 | 2 | 2 | 0 | 4 | 0 | 0 | 0 | 19 | 2 |
| סך הכול | 81 | 21 | 8 | 0 | 13 | 1 | 7 | 0 | 109 | 22 |
| סך הכול בקריירה | 641 | 82 | 78 | 9 | 183 | 15 | 34 | 5 | 937 | 110 |

1. 1 2 3 4 5 6 7 8 9 10 11 12  כל ההופעות בליגת האלופות
2. 1 2 3 4 5  כל ההופעות בסופר קאפ הספרדי
3. ↑  5 הופעות בליגת האלופות ו-4 בגביע אופ"א
4. ↑  כל ההופעות בגביע אופ"א
5. ↑  הופעה אחת בסופר קאפ האירופי ו-7 בליגת האלופות
6. ↑  2 הופעות ושער בסופר קאפ הספרדי, 2 הופעות באליפות העולם לקבוצות
7. ↑  הופעה אחת בסופר קאפ האירופי, 11 הופעות ושער בליגת האלופות
8. ↑  שתי הופעות ושער בסופר קאפ הספרדי, שתי הופעות באליפות העולם לקבוצות
9. ↑  הופעה אחת בסופר קאפ האירופי, 9 הופעות ושער בליגת האלופות
10. ↑  שתי הופעות בסופר קאפ הספרדי, הופעה ושער באליפות העולם לקבוצות
11. 1 2 3 4  כל ההופעות בליגת האלופות האסיאתית
12. ↑  הופעה אחת בסופר קאפ הקטרי, הופעה אחת בגביע כתר נסיך קטר

### נבחרת ספרד

| שנה | הופעות | שערים |
| --- | --- | --- |
| 2000 | 1 | 0 |
| 2001 | 1 | 0 |
| 2002 | 9 | 0 |
| 2003 | 5 | 0 |
| 2004 | 6 | 0 |
| 2005 | 11 | 1 |
| 2006 | 10 | 2 |
| 2007 | 11 | 3 |
| 2008 | 15 | 3 |
| 2009 | 14 | 0 |
| 2010 | 15 | 0 |
| 2011 | 9 | 2 |
| 2012 | 12 | 1 |
| 2013 | 11 | 1 |
| 2014 | 3 | 0 |
| סך הכול | 133 | 13 |

### כמאמן

מעודכן ל-10 באפריל 2022.

| קבוצה | התחלה | סיום | סטטיסטיקה | מקור |
| --- | --- | --- | --- | --- |
| משחקים | ניצחונות | תיקו | הפסדים | שערי זכות | שערי חובה | הפרש שערים | % ניצחונות |
| א-סד | 28 במאי 2019 | 6 בנובמבר 2021 | 102 | 67 | 17 | 18 | 280 | 130 | 150+ | 65.69 |  |
| ברצלונה | 6 בנובמבר 2021 | הווה | 28 | 16 | 8 | 4 | 55 | 31 | 24+ | 58.62 |  |
| סך הכל | 130 | 83 | 25 | 22 | 335 | 161 | 174+ | 63.85 |  |

תארים
-----

### כשחקן

#### ברצלונה

* אליפות ספרד (8): 1998/1999, 2004/2005, 2005/2006, 2008/2009, 2009/2010, 2010/2011, 2012/2013, 2014/2015
* הגביע הספרדי (3): 2008/2009, 2011/2012, 2014/2015
* ליגת האלופות (4): 2005/2006, 2008/2009, 2010/2011, 2014/2015
* הסופר קאפ הספרדי (6): 2005, 2006, 2009, 2010, 2011, 2013
* הסופר קאפ האירופי (2): 2009, 2011
* אליפות העולם לקבוצות (2): 2009, 2011

#### א-סד

* אליפות קטר: 2018/2019
* הגביע הקטרי: 2017
* גביע אמיר קטר: 2017
* הסופר קאפ הקטרי: 2017

#### נבחרת ספרד עד גיל 20

* גביע העולם בכדורגל עד גיל 20: 1999

#### נבחרת ספרד עד גיל 23

* מדליית כסף אולימפית: 2000

#### נבחרת ספרד

* גביע העולם: 2010
* אליפות אירופה (2): 2008, 2012

### כמאמן

#### א-סד

* אליפות קטר: 2020/2021
* הגביע הקטרי (2): 2020, 2021
* הסופר קאפ הקטרי: 2019
* גביע אמיר קטר (2): 2020, 2021
* גביע הכוכבים הקטרי: 2019

#### ברצלונה

* הסופר קאפ הספרדי: 2022/2023
* אליפות ספרד: 2022/2023

### אישיים

* השחקן המצטיין באליפות אירופה: 2008
* שחקן השנה של World Soccer: ‏ 2010
* קשר השנה של אופ"א: 2009
* פליימייקר השנה של IFFHS:‏ 2008, 2009, 2010, 2011
* פרס דון בלון לפריצת העונה בספרד: 1999
* פרס דון בלון לכדורגלן הספרדי של העונה: 2005
* הקשר המצטיין בליגה הספרדית: 2009, 2010, 2011
* נבחרת הטורניר של גביע העולם בכדורגל: 2010
* נבחרת הטורניר של אליפות אירופה בכדורגל: 2008, 2012
* נבחרת כל הזמנים של אליפות אירופה בכדורגל עד גיל 21: 2015
* נבחרת השנה של FIFPro: ‏2008, 2009, 2010, 2011, 2012, 2013
* נבחרת השנה של אופ"א: 2008, 2009, 2010, 2011, 2012
* נבחרת השנה האולטימטיבית של אופ"א: 2015
* נבחרת השנה של ליגת האלופות האסיאתית על פי בחירת האוהדים: 2018
* נבחרת השנה של ליגת האלופות האסיאתית על פי OPTA: 2018
* נבחרת כל הזמנים של כדור הזהב: 2020
* נבחרת כל הזמנים של IFFHS:‏ 2021
* נבחרת העשור של דון בלון: 2010
* כדור הכסף של גביע העולם למועדונים: 2011
* כדור הארד של גביע העולם למועדונים: 2009
* נבחרת השנה של ESM: ‏2008/2009, 2010/2011, 2011/2012
* אגדת מארקה: 2015
* פרס בולגרלי מס' 8: 2011

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **צ'אבי** |
| ויקישיתוף תמונות ומדיה בוויקישיתוף: **צ'אבי** |

* צ'אבי באתר הרשמי של מועדון הכדורגל ברצלונה
* צ'אבי, ברשת החברתית פייסבוק

* צ'אבי, ברשת החברתית אינסטגרם

* פרופיל, באתר Transfermarkt

* פרופיל, באתר Soccerway

* פרופיל, באתר BDFutbol

* פרופיל, באתר WorldFootball.net

* פרופיל, באתר National Football Teams

* פרופיל, באתר FootballDatabase.eu

* פרופיל המאמן, באתר Transfermarkt
* צ'אבי, באתר אנציקלופדיה בריטניקה (באנגלית)

### כתבות ומאמרים

* חן ששון, ‏אגדת כדורגל, אבל באמת: פרידה מצ'אבי הרננדס, באתר ONE‏, 21 במאי 2015
* ESPAI + TEMPS = XAVI‏, Jordi Pascual,‏ 4.4.2015 (בקטלאנית); תרגום לעברית באתר בארסה מאניה
* אתר למנויים בלבד  Jj Bull, ‏Xavi: The greatest midfielder of a generation, The Telegraph, 21 May 2015
* Xavi Hernández, the football romantic, set to make Champions League history,‏ The Guardian,‏ סיד לואו, 30.9.2014
* I'm a romantic, says Xavi, heartbeat of Barcelona and Spain,‏ The Guardian,‏ סיד לואו, 11.2.2011
* Xavi: Spain’s greatest ever player, ‏ WorldSoccer, סיד לואו, 16.8.2015

הערות שוליים
------------

1. ↑  Xavi extends Barcelona contract,‏ RTÉ.ie,‏ 19.12.2008
2. ↑  סטטיסטיקות עונת 2009/10 באתר Whoscored
3. ↑  Xavi extends deal until 2016,‏ האתר הרשמי של ברצלונה, 9.6.2010
4. ↑  Xavi: "I feel privileged",‏ באתר הרשמי של ברצלונה, 2.1.2011
5. ↑  Messi, Marta, Mourinho and Neid crowned as the best of 2010,‏ אתר פיפ"א,‏ 10.1.2011
6. ↑  אתר למנויים בלבד Steve Wilson, ‏Barcelona v Santos: Fifa Club World Cup final live, The Telegraph, 18 December 2011
7. ↑  Xavi: "Luis Enrique has changed my mentality and convinced me to stay",‏ מארקה,‏ 5.8.2014
8. ↑  צ'אבי נפרד: "המטרה היא לחזור לברצלונה כמאמן", באתר ערוץ הספורט, 21 במאי 2015
9. ↑  Barcelona's Xavi exits Nou Camp to join Qatar side Al Sadd,‏ BBC,‏ 21.5.2016
10. ↑  Xavi on Spain's victory for the little guy, אתר אופ"א
11. ↑  Torres, Casillas & Xavi amongst record-breakers for Spain,‏ goal.com,‏ 1.7.2012
12. ↑  "Xavi secures first win as Barca boss". *BBC Sport* (באנגלית בריטית). נבדק ב-2022-03-24.
13. ↑  Barcelona eliminated from Champions League group stage for first time in 20 years | Goal.com, prod.goal-legacy.footballco.cloud (באנגלית)
14. ↑  Luke Bosher, Barcelona knocked out of Champions League after 3-0 defeat to Bayern Munich, The Athletic (באנגלית)
15. ↑  Gill Clark, Xavi says Barcelona ‘on the right track’ after Super Cup defeat to Real Madrid, Barca Blaugranes, ‏2022-01-13 (באנגלית)
16. ↑  Renato Gonçalves, Athletic Bilbao 3-2 Barcelona: Recap, Barca Blaugranes, ‏2022-01-21 (באנגלית)
17. ↑  Barcelona are back! Xavi's masterplan comes to life in Clasico crushing of Real Madrid | Goal.com, prod.goal-legacy.footballco.cloud (באנגלית)
18. ↑  Gill Clark, ‘We are back’ - Gerard Pique reacts to Barcelona’s big Clasico win, Barca Blaugranes, ‏2022-03-20 (באנגלית)
19. ↑  ברצלונה הביסה 1:3 את ריאל וזכתה בסופר קופה, באתר ONE, ‏15.01.2023
20. ↑  אחרי ארבע שנים: ברצלונה זכתה באליפות ספרד, באתר ONE‏, 14 במאי 2023
21. ↑  צ`אבי: "אעזוב את ברצלונה בסיום העונה", באתר ‏מאקו‏, 28 בינואר 2024
22. ↑  Is Barcelona star Xavi the best centre midfielder of all time?,‏ goal.com,‏ 30.11.2010
23. ↑  פרופיל השחקן באתר הרשמי של ברצלונה(הקישור אינו פעיל, 26 בפברואר 2017)
24. ↑  חן ששון, ‏אגדת כדורגל, אבל באמת: פרידה מצ'אבי הרננדס, באתר ONE‏, 21 במאי 2015
25. ↑  Rosell unsure over tiki-taka future,‏ Soccerway,‏ 10.1.2014
26. 1 2  ‘Xavi is eternal. He is football. He has made Barcelona what it is today’,‏ The Guardian,‏ סיד לואו, 31.5.2015
27. ↑  צ'אבי, מרחב, זמן,‏ אתר בארסה מאניה, 2.5.2015; תורגם מ: ESPAI + TEMPS = XAVI‏, Jordi Pascual,‏ 4.4.2015
28. ↑  Xavi Hernandez "The Private Side Of His Life",‏ YouTube
29. ↑  אבי זורנזון, ‏הצמד טיקי טאקה, באתר גלובס, 6 ביוני 2012
30. ↑  Xavi Hernandez באתר Footballers.info
31. 1 2  "Xavi Hernández is the new FC Barcelona coach". FC Barcelona. 6 בנובמבר 2021. נבדק ב-7 בנובמבר 2021. `{{cite web}}`:  (עזרה)
32. ↑  "Xavi, a coach with the winning habit". FC Barcelona. 6 בנובמבר 2021. נבדק ב-7 בנובמבר 2021. `{{cite web}}`:  (עזרה)
33. ↑  "Al Sadd SC: Matches". *Soccerway*. Perform Group. נבדק ב-7 בנובמבר 2021. `{{cite web}}`:  (עזרה)
34. ↑  "FC Barcelona: Matches". *Soccerway*. Perform Group. נבדק ב-21 בנובמבר 2021. `{{cite web}}`:  (עזרה)


|  |  |
| --- | --- |
| ערך מומלץ |  |


| הרכבי נבחרת ספרד |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| **נבחרת ספרד – אולימפיאדת סידני 2000 (מדליית כסף)** |
| --- |
| 1 אראנזוביה • 
2 לאקרוס • 
3 קפדבילה • 
4 מרצ'נה • 
5 אונאי • 
6 אלבלדה • 
7 אנגולו • 
8 צ'אבי • 
9 חוסה מארי • 
10 גברי • 
11 פרון • 
12 פויול •
13 לוקה • 
14 אמאיה •
15 איסמאל •
16 ולמסאן •
17 טאמודו •
18 פליפ •
מאמן: סאאס | ספרדספרד |

| **נבחרת ספרד – מונדיאל 2002** |
| --- |
| 1 קסיאס • 
2 טורס • 
3 חואנפרן • 
4 הלגרה • 
5 פויול • 
6 היירו • 
7 ראול • 
8 בראחה • 
9 מוריינטס • 
10 טריסטן • 
11 דה פדרו • 
12 לוקה •
13 ריקרדו • 
14 אלבלדה •
15 רומרו •
16 מנדייטה •
17 ואלרון •
18 סרחיו •
19 צ'אבי •
20 נדאל •
21 לואיס אנריקה •
22 חואקין •
23 קונטרראס •
מאמן: קמאצ'ו | ספרדספרד |

| **נבחרת ספרד – יורו 2004** |
| --- |
| 1 קניסארס • 
2 קפדבילה • 
3 מרצ'נה • 
4 אלבלדה • 
5 פויול • 
6 הלגרה • 
7 ראול • 
8 בראחה • 
9 טורס • 
10 מוריינטס • 
11 לוקה • 
12 גברי •
13 אראנזוביה • 
14 ויסנטה •
15 בראבו •
16 אלונסו •
17 אצ'בריה •
18 סזאר •
19 חואקין •
20 צ'אבי •
21 ואלרון •
22 חואניטו •
23 קסיאס •
מאמן: סאס | ספרדספרד |

| **נבחרת ספרד – מונדיאל 2006** |
| --- |
| 1 קסיאס • 
2 סלגאדו • 
3 פרניה • 
4 מרצ'נה • 
5 פויול • 
6 אלבלדה • 
7 ראול • 
8 צ'אבי • 
9 טורס • 
10 רייס • 
11 לואיס גרסיה • 
12 לופס •
13 אינייסטה • 
14 אלונסו •
15 ראמוס •
16 סנה •
17 חואקין •
18 פברגאס •
19 קניסארס •
20 חואניטו •
21 וייה •
22 פאבלו •
23 ריינה •
מאמן: אראגונס | ספרדספרד |

| **נבחרת ספרד – יורו 2008 (אלופת אירופה)** |
| --- |
| 1 קסיאס • 
2 אלביול • 
3 נבארו • 
4 מרצ'נה • 
5 פויול • 
6 אינייסטה • 
7 וייה • 
8 צ'אבי • 
9 טורס • 
10 פברגאס • 
11 קפדבילה • 
12 קאסורלה •
13 פאלופ • 
14 אלונסו •
15 ראמוס •
16 גארסיה •
17 גוויסה •
18 ארבלואה •
19 סנה •
20 חואניטו •
21 סילבה •
22 דה לה רד •
23 ריינה •
מאמן: אראגונס | ספרדספרד |

| **נבחרת ספרד – גביע הקונפדרציות 2009** |
| --- |
| 1 קסיאס • 
2 אלביול • 
3 פיקה • 
4 מרצ'נה • 
5 פויול • 
6 פאבלו • 
7 וייה • 
8 צ'אבי • 
9 טורס • 
10 פברגאס • 
11 קפדבילה • 
12 בוסקטס •
13 לופס • 
14 אלונסו •
15 ראמוס •
16 יורנטה •
17 גוויסה •
18 ריירה •
19 ארבלואה •
20 קאסורלה •
21 סילבה •
22 מאטה •
23 ריינה •
מאמן: דל בוסקה | ספרדספרד |

| **נבחרת ספרד – מונדיאל 2010 (אלופת העולם)** |
| --- |
| 1 קסיאס • 
2 אלביול • 
3 פיקה • 
4 מרצ'נה • 
5 פויול • 
6 אינייסטה • 
7 וייה • 
8 צ'אבי • 
9 טורס • 
10 פברגאס • 
11 קפדבילה • 
12 ואלדס •
13 מאטה • 
14 אלונסו •
15 ראמוס •
16 בוסקטס •
17 ארבלואה •
18 פדרו •
19 יורנטה •
20 מרטינס •
21 סילבה •
22 נבאס •
23 ריינה •
מאמן: דל בוסקה | ספרדספרד |

| **נבחרת ספרד – יורו 2012 (אלופת אירופה)** |
| --- |
| 1 קסיאס • 
2 אלביול • 
3 פיקה • 
4 מרטינס • 
5 חואנפראן • 
6 אינייסטה • 
7 פדרו • 
8 צ'אבי • 
9 טורס • 
10 פברגאס • 
11 נגרדו • 
12 ואלדס •
13 מאטה • 
14 אלונסו •
15 ראמוס •
16 בוסקטס •
17 ארבלואה •
18 אלבה •
19 יורנטה •
20 קאסורלה •
21 סילבה •
22 נבאס •
23 ריינה •
מאמן: דל בוסקה | ספרדספרד |

| **נבחרת ספרד – מונדיאל 2014** |
| --- |
| 1 קסיאס • 
2 אלביול • 
3 פיקה • 
4 מרטינס • 
5 חואנפראן • 
6 אינייסטה • 
7 וייה • 
8 צ'אבי • 
9 טורס • 
10 פברגאס • 
11 פדרו • 
12 דה חאה •
13 מאטה • 
14 אלונסו •
15 ראמוס •
16 בוסקטס •
17 קוקה •
18 אלבה •
19 קוסטה •
20 קאסורלה •
21 סילבה •
22 אספיליקווטה •
23 ריינה •
מאמן: דל בוסקה | ספרדספרד |

 |

 |

| מאמני לה ליגה |
| --- |
| 

|  |
| --- |
| **רובי** (אלמריה) • פרנסיסקו (אלצ'ה) • **דייגו מרטינס פנאס** (אספניול) • **ארנסטו ואלוורדה** (אתלטיק בילבאו) • **דייגו סימאונה** (אתלטיקו מדריד) • **צ'אבי** (ברצלונה) • **מיצ'ל** (ז'ירונה) • **קיקה סאנצ'ס פלורס** (חטאפה) • **חבייר אגירה** (מיורקה) • **אדוארדו קודט** (סלטה ויגו) • **סרחיו גונסאלס** (קדיס) • **מנואל פלגריני** (ריאל בטיס) • **יאגובה ארסאטה** (אוססונה) • **אנדוני איראולה** (ראיו ואיקאנו) • **קרלו אנצ'לוטי** (ריאל מדריד) • **אימנול אלגואסיל** (ריאל סוסיאדד) • **יולן לופטגי** (סביליה) • **ג'נארו גאטוזו** (ולנסיה) • **אונאי אמרי** (ויאריאל) • **פאצ'טה** (ריאל ואיאדוליד) |

 |

| מאמני ברצלונה |
| --- |
| 

|  |
| --- |
| בארו (1917) • גרינוול (1917-23) • ספאונסר (1923-24) • פוזוני (1924) • קירבי (1924-26) • קוהן (1926-27) • פורנס (1927-29) • בלאמי (1929-31) • גרינוול (1931-33) • קוהן (1933-34) • פלאטקו (1934-35) • אוקונל (1935-40) • פלאנס (1940-41) • רמון גוסמאן (1941-42) • נוגס (1942-44) • סמיטייר (1944-47) • פרננדס (1947-50) • ליורנס (1950) • דאוצ'יק (1950-1954) • פופו (1954-55) • פלאטקו (1955-56) • בלמניה (1956-58) • הררה (1958-60) • רבאסה (1960) • ברוצ'יץ' (1960-61) • אוריסאולה (1961) • מירו (1961) • קובאלה (1961-63) • גונסלבו (1963) • אלברס (1963-64) • סאסוט (1964-65) • אולסן (1965-67) • ארטיגס (1967-69) • סגר(ז) (1969) • בקינגהאם (1969-71) • מיכלס (1971-75) • וייסויילר (1975-76) • רואיס(ז) (1976) • מיכלס (1976-78) • מולר (1978-79) • ריפה (1979-80) • הררה (1980) • קובאלה (1980) • הררה (1980-81) • לאטק (1981-83) • רומרו(ז) (1983) • מנוטי (1983-84) • ונבלס (1984-87) • אראגונס (1987-88) • יוהאן קרויף (1988-91) • רשאק(ז) (1991) • קרויף (1991-96) • רובסון (1996-97) • ואן חאל (1997-2000) • סרה פרר (2000-01) • רשאק (2001-02) • ואן חאל (2002-03) • דה לה קרוס (2003) • אנטיץ' (2003) • רייקארד (2003-08) • גוארדיולה (2008-12) • וילאנובה (2012-13) • ראורה(ז) (2012-13) • מרטינו (2013-14) • אנריקה (2014-17) • ואלוורדה (2017-20) • סטיין (2020) • קומאן (2020-21) • צ'אבי (2021-) |

 |

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4830841
* CANTIC: a10634277
* ISNI: 0000 0000 7226 1921
* NDL: 01202753
* NLP: a0000002575728
* VIAF: 100930359
* WorldCat: viaf-100930359

 |